Spår prissjokk for nordmenn i Danmark: – Man er vant til at det er ganske likt
Med rekordlav kronekurs kan nordmenn få seg en smell i utlandet i sommer. I særlig ett land bør man være på vakt. Danmark med sine deilige sandstrender, Legoland, billig øl og avslappede stemning har vært på nordmenns ferietoppliste i en årrekke.  Men i år kan det bli mer dyrt enn deilig å være norsk i Danmark. Aldri før har den norske kronen vært så svak opp mot den danske.  For en norsk hundrelapp får du med dagens kurs bare 63 danske kroner. For hver danske krone må du ut med 1,60 norske kroner, ifølge kursen onsdag 7. juni. Det er rekordsvakt, fastslår sjeføkonom Kyrre Knudsen i Sparebank 1 SR-Bank.  Skru på kalkulatoren Nordmenn på ferie i utlandet må belage seg på en langt dyrere ferie enn i fjor sommer.  Årsaken er svak kronekurs og kraftig prisstigning i flere land. I tillegg planlegger flere å reise i år enn i fjor, noe som presser prisene opp.  – I snitt blir ferien rundt 40 prosent dyrere enn i fjor i mange av de mest populære landene, anslår Knudsen.  Han tror at Danmark nettopp er landet hvor nordmenn vil få det største prissjokket.  – Nordmenn er vant til at de skandinaviske landene er ganske like, så mange vil kanskje ikke følger like godt med der, sier han.  Men i år bør man skru på både kalkulatoren og hoderegningen selv om alt føles kjent og trygt. For bare kronekursen alene har gjort Danmark 60 prosent dyrere for nordmenn. I tillegg kommer en prisvekst på 8–10 prosent. Det borger for et valutasjokk på mange norske Danmarksfavoritter. Her er noen eksempler: I Legoland I Tivoli i København Fårup sommerland Mat og drikke I Sverige kan nordmenn imidlertid fortsatt tenke at det er omtrent likt som hjemme. Den svenske kronen er bare litt sterkere enn den norske. For en hundrelapp får du 99 svenske kroner.  Grunnen til at Danmark skiller seg ut, er at de binder sin krone til euroen. Og den norske kronen er nå historisk lav både mot euro og dollar.  Frykter norsk nedgang I Danmark opplever nå flere store turistaktører en nedgang i norske gjester. – Vi merker godt at etterspørselen i år fra norske turister har falt litt, og det er meget naturlig i en periode hvor kursen på den norske kronen er lav i forhold til den danske krone, skriver kommunikasjonssjef for Legoland, Kasper Tangsig, i en SMS til Aftenposten.  Tangsig sier Legoland likevel forventer å ende ganske tett på nivået i fjor.  – Vi har merket en marginal nedgang av norske gjester siden vi åpnet i påsken, men vi vil først se tendensen ordentlig når vi kommer til sommermånedene. Da pleier vi å få norske gjester i tusentall, sier direktør for Fårup sommerland, Niels Jørgen Jensen. Forskjellene i kronekursen bekymrer han. For nordmenn er svært viktig for fornyelsesparken og de tilhørende overnattingsstedene. Nordmenn er den neste største kundegruppen etter danske turister, og utgjør 12–14 prosent av kundene på en bra sesong. – Det vil ha stor betydning for oss hvis de norske gjestene ikke kommer, fastslår han. 
Den norske kronen er rekordsvak mot den danske, noe som gjør ferien i Danmark dyrere for nordmenn. Med dagens kurs får man bare 63 danske kroner for 100 norske. Ferie i Danmark kan bli 40 % dyrere sammenlignet med i fjor for nordmenn. I Danmark merkes nedgangen i norske turister. Det skaper bekymring. 